[pic] | EIROPAS KOPIENU KOMISIJA | Briselē, 23.9.2009 COM(2009) 500 galīgā redakcija 2009/0141 (AVC) Priekšlikums PADOMES LĒMUMS, ar kuru Eiropas Centrālajai bankai uztic konkrētus uzdevumus saistībā ar Eiropas Sistēmisko risku komitejas darbību {COM(2009) 499 galīgā redakcija}{COM(2009) 501 galīgā redakcija}{COM(2009) 502 galīgā redakcija}{COM(2009) 503 galīgā redakcija}{SEC(2009) 1234}{SEC(2009) 1235} 2009/0141 (AVC) Priekšlikums PADOMES LĒMUMS, ar kuru Eiropas Centrālajai bankai uztic konkrētus uzdevumus saistībā ar Eiropas Sistēmisko risku komitejas darbību EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 105. panta 6. punktu, ņemot vērā Komisijas priekšlikumu[1], ņemot vērā Eiropas Centrālās bankas atzinumu[2], ņemot vērā Eiropas Parlamenta piekrišanu[3], tā kā: 1) Finanšu krīze ir atklājusi būtiskus trūkumus finanšu uzraudzībā, kas nav novērsusi pārmērīga riska uzkrāšanos finanšu nozarē, un jo īpaši ir norādījusi uz trūkumiem esošajā makrouzraudzībā. 2) Komisija 2008. gada novembrī pilnvaroja augsta līmeņa grupu Jacques de Larosière vadībā („de Larosière grupa”) iesniegt ieteikumus par to, kā stiprināt Eiropas uzraudzības sistēmu, lai labāk aizsargātu Eiropas iedzīvotājus un atjaunotu uzticību finanšu sistēmai. 3) Nobeiguma ziņojumā, kas iesniegts 2009. gada 25. februārī, de Larosière grupa cita starpā ieteica izveidot Kopienas līmeņa struktūru, kurai uzticēts pārraudzīt risku finanšu sistēmā kopumā. 4) Komisija 2009. gada 4. marta paziņojumā „Impulsi Eiropas atveseļošanai”[4] atzinīgi novērtēja un kopumā atbalstīja de Larosière grupas ieteikumus. Eiropadome 2009. gada 19. un 20. marta sanāksmē vienojās par nepieciešamību uzlabot finanšu iestāžu regulējumu un uzraudzību Eiropas Savienībā un izmantot de Larosière ziņojumu par pamatu rīcībai. 5) Komisija 2009. gada 27. maija paziņojumā „Eiropas finanšu uzraudzība”[5] izklāstīja vairākas reformas pašreizējā sistēmā finanšu stabilitātes nodrošināšanai ES līmenī, tostarp jo īpaši Eiropas Sistēmisko risku komitejas (ESRK) izveidi, kas atbild par makrouzraudzību. Padome 2009. gada 9. jūnijā un Eiropadome 18. un 19. jūnija sanāksmē atbalstīja Komisijas viedokli un atzinīgi novērtēja Komisijas nodomu iesniegt tiesību aktu priekšlikumus, lai varētu pilnībā izveidot jauno sistēmu. 6) Ar Eiropas Parlamenta un Padomes Regulu (EK) Nr. ../2009[6] tiek izveidota finanšu sistēmas Kopienas līmeņa makrouzraudzība un Eiropas Sistēmisko risku komiteja (ESRK). 7) Eiropas Centrālā banka (ECB) var dot nozīmīgu ieguldījumu ES finanšu nozares efektīvā makrouzraudzībā, ņemot vērā tās kompetenci makrouzraudzības jautājumos. 8) Padome 2009. gada 9. jūnijā secināja, ka ECB būtu jāsniedz analītisks, statistisks, administratīvs un loģistikas atbalsts Eiropas Sistēmisko risku komitejai. Tāpēc būtu jāizmanto Līgumā paredzētā iespēja uzticēt ECB konkrētus uzdevumus attiecībā uz politikas virzieniem saistībā ar pienācīgu uzraudzību, uzticot ECB uzdevumu nodrošināt ESRK sekretariātu, IR PIEŅĒMUSI ŠO LĒMUMU. 1. pants Dalība valdē Eiropas Centrālās bankas priekšsēdētājs un priekšsēdētāja vietnieks ir ar Regulu XXXX izveidotās Eiropas Sistēmisko risku komitejas, turpmāk „ ESRK”, valdes locekļi. 2. pants ESRK atbalsts Eiropas Centrālā banka nodrošina ESRK sekretariātu un tādējādi sniedz ESRK analītisku, statistisku, loģistikas un administratīvu atbalstu. Sekretariāta uzdevums, kā noteikts Regulas XXXX 4. panta 4. punktā, ir jo īpaši: 1. ESRK sanāksmju sagatavošana; 2. saskaņā ar šā lēmuma 5. pantu informācijas, tostarp statistiskās informācijas, vākšana un apstrāde ESRK uzdevumā un ESRK uzdevumu izpildes nolūkā; 3. tādas analīzes sagatavošana, kas ir nepieciešama ESRK uzdevumu izpildei; 4. atbalsts ESRK tās starptautiskajā sadarbībā administratīvā līmenī ar citām attiecīgām struktūrām makrouzraudzības jautājumos; 5. atbalsts konsultatīvās speciālistu komitejas darbam. 3. pants Sekretariāta organizēšana 1. ECB nodrošina pietiekamus cilvēkresursus un finanšu līdzekļus tās uzdevuma izpildei – nodrošināt sekretariātu. 2. Sekretariāta vadītāju ieceļ ECB, apspriežoties ar ESRK valdi. 4. pants Vadība 1. Valdes priekšsēdētājs sniedz norādījumus sekretariāta vadītājam ESRK uzdevumā. 2. Sekretariāta vadītājs vai tā pārstāvis piedalās ESRK valdes un koordinācijas komitejas sanāksmēs. 5. pants Informācijas vākšana ESRK uzdevumā 1. ESRK nosaka informāciju, kas ir nepieciešama ESRK uzdevumu izpildei. Ņemot vērā iepriekšminēto, sekretariāts regulāri un ad hoc režīmā vāc šo informāciju, ievērojot 6. pantā paredzētos konfidencialitātes noteikumus. 2. Sekretariāts var pieprasīt informāciju atsevišķā, pārskata vai apkopotā veidā par finanšu iestādēm vai tirgiem saistībā ar ESRK uzdevumiem no Eiropas uzraudzības iestādēm un Regulas (EK) Nr. ../2009 15. pantā paredzētajos gadījumos – no valstu uzraudzības iestādēm, valstu centrālajām bankām vai citām dalībvalstu iestādēm. 3. Šī informācijas vākšana ESRK uzdevumā var ietvert Kopienas, euro zonas un valstu apkopotus datus un pēc pamatota pieprasījuma – atsevišķus datus. Pirms datu pieprasīšanas sekretariāts vispirms ņem vērā jau pieejamos statistikas datus, kas sagatavoti, izplatīti un izstrādāti Eiropas Statistikas sistēmā un Eiropas Centrālo banku sistēmā, un pēc tam apspriežas ar attiecīgo Eiropas uzraudzības iestādi, lai nodrošinātu pieprasījuma proporcionalitāti. 4. Sekretariāts Eiropas uzraudzības iestādēm dara pieejamu tādu informāciju par sistēmiskiem riskiem, kas ir nepieciešama to uzdevumu izpildei. 6. pants Datu un dokumentu konfidencialitāte 1. Neskarot krimināltiesību piemērošanu, jebkuru konfidenciālu informāciju, ko saņem sekretariāts, pildot pienākumus, nedrīkst izpaust nevienai personai vai iestādei ārpus ESRK, izņemot pārskata vai apkopojuma veidā tā, ka nav iespējams atpazīt atsevišķas finanšu iestādes. 2. Sekretariāts nodrošina ESRK un ESRK koordinācijas komitejai iesniegto dokumentu un šo struktūru procedūru konfidencialitāti. 3. ECB nodrošina to datu konfidencialitāti, kas saņemti tās uzdevumu izpildei saskaņā ar šo lēmumu. ECB izveido iekšējus mehānismus un pieņem iekšējus noteikumus, lai nodrošinātu ESRK uzdevumā vākto datu aizsardzību. ECB darbinieki pilda piemērojamos noteikumus par dienesta noslēpumu. 4. Informāciju, ko ECB ieguvusi šā lēmuma piemērošanas rezultātā, izmanto vienīgi 2. pantā minētajiem mērķiem. 7. pants Pārskatīšanas klauzula Padome pārskata šo lēmumu pēc trīs gadiem pēc 8. pantā noteiktā termiņa, pamatojoties uz Komisijas ziņojumu, un pēc ECB atzinuma saņemšanas nosaka, vai šis lēmums jāpārskata. 8. pants Piemērojamība Šo lēmumu piemēro no DD/MM/GGGG; [tas pats datums, kas regulai]. 9. pants Adresāts Šis lēmums ir adresēts Eiropas Centrālajai bankai. Briselē, [..] Padomes vārdā — priekšsēdētājs [1] OV C , , lpp. [2] OV C , , lpp. [3] OV C , , lpp. [4] COM(2009) 114. [5] COM(2009) 252. [6] OV L , , lpp.